Document ID: 32009R0388

UREDBA KOMISIJE (ES) št. 388/2009
z dne 12. maja 2009
o določitvi podrobnih pravil za uporabo uredbe Sveta (ES) št. 1234/2007 glede uvozno-izvoznega sistema za predelane proizvode iz žit in riža
(Kodificirana različica)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1), in zlasti členov 143, 170 in 187, v povezavi s členom 4 Uredbe,
ob upoštevanju naslednjega:
(1)
Uredba Komisije (ES) št. 1518/95 z dne 29. junija 1995 o določitvi podrobnih pravil za uporabo uredb (EGS) št. 1418/76 in (EGS) št. 1766/92 glede uvozno-izvoznega sistema za predelane proizvode iz žit in riža ter o spremembi Uredbe (ES) št. 1162/95 o določitvi posebnih podrobnih pravil za uporabo sistema uvoznih in izvoznih dovoljenj za žita in riž (2) je bila bistveno spremenjena (3). Zaradi jasnosti in racionalnosti bi bilo treba navedeno uredbo kodificirati.
(2)
Skladno z mednarodnimi obveznostmi, ki zavezujejo Skupnost je treba določiti pravila za uporabo sistema uvoznih dajatev in nadomestil, ki se uporabljajo v trgovini s tretjimi državami s predelanimi proizvodi iz žit in riža, razen krmnih mešanic, za katere so določena posebna pravila.
(3)
Namen nadomestila je nadomestiti razliko med cenami proizvodov v Skupnosti in tistimi na svetovnem trgu. V ta namen je treba določiti merila za določanje nadomestil predvsem glede na cene osnovnih proizvodov v Skupnosti in zunaj nje ter glede na blagovne trge in prodajne pogoje predelanih proizvodov na svetovnem trgu.
(4)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
V tej uredbi pomenijo:
(a)
„predelani proizvodi“ proizvode ali skupine proizvodov, navedene v:
(i)
prilogi I, delu I, točki (d) Uredbe (ES) št. 1234/2007 razen proizvodov pod tarifno oznako KN ex 2309;
(ii)
prilogi I, delu II, točki (c), Uredbe (ES) št. 1234/2007;
(b)
„osnovni proizvodi“ žita, navedena v prilogi I, delu I, točkah (a) in (b) Uredbe (ES) št. 1234/2007, in lomljeni riž iz priloge I, dela II, točke (b) Uredbe.
Člen 2
1. Nadomestilo, ki se lahko dodeli za predelane proizvode, se določi zlasti glede na:
(a)
gibanje cen osnovnih proizvodov v Skupnosti v primerjavi s cenami na svetovnem trgu;
(b)
količine osnovnih proizvodov, potrebnih za proizvodnjo zadevnega proizvoda, in njihovo zamenljivost, kadar je to primerno;
(c)
možno kumulacijo nadomestil, ki se uporabljajo za različne proizvode, pridobljene iz istega postopka in istega osnovnega proizvoda;
(d)
blagovne trge in prodajne pogoje za predelane proizvode na svetovnem trgu.
2. Nadomestila se določijo najmanj enkrat na mesec.
Člen 3
1. Nadomestila se uskladijo v skladu s členoma 14 in 15 Uredbe Komisije (ES) št. 1342/2003 (4). Nadomestilo se uskladi z zvišanjem ali znižanjem nadomestila za znesek, ki izhaja iz vseh posameznih uskladitev iz odstavkov 1 in 3 člena 14 Uredbe (ES) št. 1342/2003, za tono osnovnega proizvoda, pomnoženega s koeficientom iz stolpca 4 v Prilogi I k tej uredbi ob zadevnem predelanem proizvodu.
2. Za namene člena 164(4) in prvega odstavka člena 166, Uredbe (ES) št. 1234/2007 se ničelni znesek ne šteje za nadomestilo in se zato uskladitev iz člena 15 (1) Uredbe (ES) št. 1342/2003 ne uporablja.
Člen 4
1. Države članice obvestijo Komisijo vsak dan do 15.00 (po bruseljskem času) o količinah, za katere so prejele zahtevke za izvozna dovoljenja.
2. Pri proizvodih, predelanih iz žit in riža, ki so navedeni v členu 162(1), točki (b) Uredbe (ES) št. 1234/2007, države članice obvestijo Komisijo vsak teden do srede za prejšnji teden in za vsako oznako proizvoda, kakor je opredeljeno v Prilogi k Uredbi Komisije (EGS) št. 3846/87 (5), o količinah, za katere so bila izdana dovoljenja, in sicer ločeno za proizvode, izvožene z nadomestilom, in proizvode, izvožene brez nadomestila.
Člen 5
1. Kjer so za enega ali več proizvodov izpolnjeni pogoji iz člena 187 Uredbe (ES) št. 1234/2007, lahko Komisija sprejme naslednje ukrepe:
(a)
uporaba izvozne takse. To takso določi Komisija enkrat na teden. Lahko je različna glede na namembni kraj;
(b)
popolna ali delna začasna opustitev izdajanja izvoznih dovoljenj;
(c)
popolna ali delna zavrnitev vloženih zahtevkov za izdajo izvoznih dovoljenj.
2. Kot izvozna taksa iz odstavka 1(a) se uporablja taksa, ki velja na dan dokončanja carinskih formalnosti.
Vendar pa se na zahtevo vlagatelja, oddano skupaj z zahtevkom za izvozno dovoljenje, za izvoz med trajanjem veljavnosti dovoljenja uporablja izvozna taksa, ki je veljala na dan vložitve zahtevka za izdajo dovoljenja.
3. Komisija obvesti države članice o svoji odločitvi in jo objavi.
Člen 6
Postopki, ki se uporabljajo za ugotavljanje vsebnosti pepela, maščobe in škroba, postopek denaturacije in vse druge analitične metode, potrebne za uporabo te uredbe v zvezi z uvozno-izvoznim sistemom, se določijo, če je potrebno, v skladu s postopkom iz člena 195(2) Uredbe (ES) št. 1234/2007.
Člen 7
Uredba (ES) št. 1518/95 se razveljavi.
Sklici na razveljavljeno uredbo, se upoštevajo kot sklici na to uredbo in se berejo v skladu s primerjalno tabelo v Prilogi III.
Člen 8
Ta uredba začne veljati na dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. maja 2009

Labels: 2
17
3
12
15